钦定古今图书集成/明伦汇编/氏族典/第448卷 > 《郑樵通志》 > 以国为氏〈周异姓国〉
## 钦定古今图书集成/明伦汇编/氏族典/第448卷 > 《郑樵通志》 > 以国为氏〈周异姓国〉

沈氏，姒姓，子爵。《春秋》有沈子逞、沈子嘉。定四年，蔡灭
之。其地杜预云：“汝南平舆县沈亭。”按平舆故城在蔡
州汝阳县东，此沈国也，子孙以国为氏。又楚有沈邑，
楚庄王之子公子贞封于沈鹿，故为沈氏。其地在今
颍州沈丘。襄五年，楚子囊为令尹。昭二十三年，子囊
孙瓦为令尹。定四年，吴、楚战于柏举，楚师败绩，囊瓦
奔郑。宣十二年，楚子北师次于郔，沈尹将中军。襄二
十四年，舒鸠人叛楚，楚使沈尹寿让之。昭四年，吴伐
楚，入棘栎麻。五年，沈尹射待命于巢。哀十七年，王与
叶公枚卜，子良以为令尹。沈尹朱曰：“吉过于其志。”

臣谨按《唐表》云：“沈氏出自姬姓，周文王第十子聃叔季，字子楫，食采于沈，成八年，为晋所灭。沈子生逞，字循之，奔楚，遂为沈氏。生嘉，字惟良，二子尹丙、尹戊。尹戊字仲逵，奔楚，隐于零山，为楚左司马，生诸梁。” 据《春秋释例》，沈国今言食采则邑耳，又《释例》所记沈子楫、沈子嘉、沈子逞，皆本《春秋》。今《唐表》言聃季字子楫，何所本也？“逞” 字“循之” ，“嘉” 字“惟良” ，此皆《野书》之言，无足取也。